Logo (programovací jazyk)

Logo je jednoduchý funkcionálny programovací jazyk, ktorý bol navrhnutý vo firme BBN (Cambridge, Massachusetts) v roku 1967 pôvodne na výučbu myslenia, ale je spojený predovšetkým s výučbou programovania u detí. Prvá implementácia bola napísaná v jazyku Lisp pre počítač PDP-1.

Hlavnou postavou jazyka Logo je korytnačka (turtle), pohybujúca sa po pláži. Keď korytnačka spustí chvostík, kreslí za sebou stopu v piesku. Keď chvostík zdvihneme, pohybuje sa bez toho, že by za sebou zanechávala stopu. Spôsob kreslenia sa nazýva korytnačia grafika a bol prenesený aj do iných programovacích jazykov. Logo ale má napríklad aj prepracované príkazy na spracovanie zoznamov a vlastní mnoho rysov jazyka Lisp, vrátane konceptu, kedy sa program skladá zo zoznamov a sám o sebe je zoznamom. Logo je vhodným nástrojom aj na výučbu a implementáciu techník umelej inteligencie.

Implementácií jazyka Logo je viac než sto, na českých a slovenských školách sú často používané verzie Imagine Logo a Comenius Logo. Logo radíme medzi detské programovacie jazyky, kam sa radí ešte Karel, Baltík, Petr a ďalšie. 

V druhej polovici osemdesiatych rokov 20. storočia vznikli implementácie jazyka Logo pre 8-bitové československé počítače PMD 85 v jazyku BASIC pod menom Žofka, ktorých autorom je RNDr. Andrej Blaho. Ďalšia implementácia (od neznámeho autora), tentoraz už v strojovom kóde pod názvom Mini LOGO, vznikla pre počítač PP 01. 

 Východiska 

Pôvodný projekt vychádza z teórie Jeana Piageta, ktorý okrem iného tvrdil, že informácie, ktoré jedinec prijíma si osvojuje v závislosti od tých, ktoré už má. Sám Piaget mal názor, že deti sa ľahšie učia, ak informácie sami poznávajú a sú pri tomto procese aktéri a nie len pasívnymi prijímateľmi.

 Charakteristika z hľadiska vzdelávania 

 motivujúce prostredie – napríklad hlavne dnes využívané programovanie počítačových hier;
 príkazy sú podobné bežnému jazyku;
 prevádzanie pojmov abstraktných na pojmy konkrétne – akýkoľvek príkaz sa hneď prejaví – princíp tzv. korytnačej geometrie (vytváranie grafických modelov); niekedy sa týmto prostrediam hovorí mikrosvety;
 široko použiteľný – je síce veľmi jednoduchý ale dostatočne silný aj na zložitejšie úlohy.

 Primitíva 

Jazyk je tvorený asi dvesto slovami, ktoré sa nazývajú primitíva. Sú tvorené príkazmi, operátormi a funkciami.

 Ukážka kódu 

Program Hello world môže vyzerať napríklad takto:

  TO HELLO
    PRINT [Hello, world!]
  END

 Literatúra 

Blaho A., Kalaš I.: Imagine Logo - programování pro děti Computer Press, 2006
Vaníček J., Mikeš R.: Informatika pro základní školy a víceletá gymnázia, 3.díl Computer Press, 2006 
Papert S.: Počítače a škola. in: Pokroky matematiky, fyziky a astronomie, roč. 29 (1984) č. 1.
Papert, S. A.: Mindstorms. Brighton, The Harvester Press, 1980
Piaget, J.: Psychologie dítěte. SPN, Praha 1970, 1. vyd.

 Externé odkazy 
 Seriál Letná škola programovacieho jazyka Logo
 Logo na stránkách PedF JČU 

Kategória:Programovacie jazyky